b'\n_START_ARTICLE_\nPranas Bujanauskas\n_START_SECTION_\nBiografija\n_START_PARAGRAPH_\nI\xc5\xa1 prad\xc5\xbei\xc5\xb3 muzikos mok\xc4\x97si pas savo t\xc4\x97v\xc4\x85, o v\xc4\x97liau Lazdijuose pas vargoninink\xc4\x85 J. Venck\xc5\xabn\xc4\x85. Pran\xc4\x85 augino ir \xc4\xaf mokslus leido kunigas K. Sakalauskas._NEWLINE_1911\xe2\x80\x931913 m. muzikos mok\xc4\x97si pas Juoz\xc4\x85 Naujal\xc4\xaf, Teodor\xc4\x85 Braz\xc4\xaf, Aleksandr\xc4\x85 Ka\xc4\x8danausk\xc4\x85, J. Stark\xc4\x85 vargoninink\xc5\xb3 kursuose. Netrukus buvo pakviestas dirbti vargonininku Kauno kunig\xc5\xb3 seminarijoje. Nuo 1912 m. vargonininkavo pas giminait\xc4\xaf K. Sakalausk\xc4\x85 \xc5\xa0vente\xc5\xbeeryje (Lazdij\xc5\xb3 raj.)._NEWLINE_1914 m. i\xc5\xa1vyko \xc4\xaf JAV, ten buvo pakviestas u\xc5\xbeimti vargonininko ir chorved\xc5\xbeio viet\xc4\x85 \xc5\xa0v. Baltramiejaus lietuvi\xc5\xb3 parapijoje Waukegane, kur dirbo apie de\xc5\xa1imtmet\xc4\xaf. Nuo 1940 m. prad\xc4\x97jo vargonininkauti ir vadovauti chorui \xc5\xa0v. Petro lietuvi\xc5\xb3 parapijoje Kenoshoje, WI._NEWLINE_Nuo 1946 m. kiek laiko vadovavo J. Naujalio vyr\xc5\xb3 chorui. Su chorais reng\xc4\x97 koncertus, stat\xc4\x97 muzikinius veikalus, organizavo chor\xc5\xb3 \xc5\xa1ventes, dalyvavo JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97se. Kai 1955 m. lapkri\xc4\x8dio 2 d. \xc5\xa0v. Petro lietuvi\xc5\xb3 ba\xc5\xbeny\xc4\x8dioje Kenoshoje vyko nauj\xc5\xb3 vargon\xc5\xb3 pa\xc5\xa1ventinimas, giedojo parapijos choras, sudarytas i\xc5\xa1 14 moter\xc5\xb3 ir 10 vyr\xc5\xb3._NEWLINE_1935 m. \xc4\xafstojo \xc4\xaf ALRK Vargoninink\xc5\xb3 s\xc4\x85jung\xc4\x85, nuo 1948 m. kelis kartus buvo renkamas centro valdybos sekretoriumi ir i\xc5\xbedininku. Dalyvavo Milwaukio, WI, diecezijos chore, sudarytame i\xc5\xa1 specialiai parinkt\xc5\xb3 muzik\xc5\xb3, lank\xc4\x97 diecezijos rengiamus muzikos instruktori\xc5\xb3 kursus. Buvo ir kit\xc5\xb3 visuomenini\xc5\xb3 bei kult\xc5\xabrini\xc5\xb3 organizacij\xc5\xb3 aktyvus narys.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'